รัฐบาลไทย-ข่าวทำเนียบรัฐบาล-ศธ.กำชับมาตรการป้องกันและปราบปรามการทุจริตและประพฤติมิชอบ
วันอังคารที่ 3 เมษายน 2561
ศธ.กําชับมาตรการป้องกันและปราบปรามการทุจริตและประพฤติมิชอบ
รมว.ศึกษาธิการ "นพ.ธีระเกียรติ" กําชับมาตรการป้องกันและปราบปรามการทุจริตและประพฤติมิชอบในระบบราชการของกระทรวงศึกษาธิการ เผย 7 เรื่องที่อยู่ในความสนใจของประชาชนจะได้ข้อสรุปเร็ว ๆ นี้
รมว.ศึกษาธิการ "นพ.ธีระเกียรติ" กําชับมาตรการป้องกันและปราบปรามการทุจริตและประพฤติมิชอบในระบบราชการของกระทรวงศึกษาธิการ เผย7เรื่องที่อยู่ในความสนใจของประชาชนจะได้ข้อสรุปเร็ว ๆ นี้ที่ผ่านมาเป็นปีที่ ศธ.จับทุจริตได้มากที่สุด กล้ายืนยันว่าไม่มีการโกง มีแต่การจับโกง พร้อมขอความร่วมมือข้าราชการร่วมมือกันเพื่อสร้างความมั่นใจให้กับประชาชนได้อย่างเต็มที่
วันนี้ (2 เม.ย.61)ณ ห้องประชุมราชวัลลภ,นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ แถลงข่าวมาตรการป้องกันและปราบปรามการทุจริตและประพฤติมิชอบในระบบราชการ โดยมีผู้บริหารกระทรวงศึกษาธิการ ร่วมแถลงข่าว อาทิพล.ท.โกศล ประทุมชาติ ที่ปรึกษารัฐมนตรีว่าการกระทรวงศึกษาธิการ,ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ,นายสุเทพ ชิตยวงษ์ เลขาธิการคณะกรรมการการอาชีวศึกษา, นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน,นายอรรถพล ตรึกตรอง ผู้ตรวจราชการกระทรวงศึกษาธิการ,นายพินิจศักดิ์ สุวรรณรังค์ เลขาธิการ ก.ค.ศ. และปฏิบัติหน้าที่เลขาธิการ สกสค.
นพ.ธีระเกียรติกล่าวว่า วันนี้ต้องการแถลงเกี่ยวกับแนวทางปฏิบัติตามมติคณะรัฐมนตรี เมื่อวันที่27มีนาคม2561ซึ่งมีมติรับทราบหลักเกณฑ์การดําเนินการเพื่อประโยชน์ในการตรวจสอบป้องกันและปราบปรามการทุจริตและประพฤติมิชอบในระบบราชการ ตามที่คณะรักษาความสงบแห่งชาติ (คสช.)เสนอ เพราะที่ผ่านมามีการปล่อยข่าวว่ารัฐบาลชุดนี้มีการทุจริตมาก ซึ่งความจริงการทุจริตมีมานานแล้ว เพียงแต่มาจับได้ด้วยความเอาจริงเอาจังในรัฐบาลชุดนี้ และได้ดําเนินการตามมาตรการป้องกันและปราบปรามทุจริตฯ ตั้งแต่สัปดาห์ที่ผ่านมา
โดยในส่วนของ ศธ. มีเรื่องที่อยู่ในความสนใจของประชาชน ดังนี้
●กรณีทุจริตเงินกองทุนเสมาพัฒนาชีวิต
ประธานคณะกรรมการสืบสวนข้อเท็จจริง (นายอรรถพล ตรึกตรอง)แจ้งให้ทราบว่าจะสามารถให้ข้อสรุปเบื้องต้นได้ก่อนช่วงสงกรานต์นี้เพื่อนําไปสู่การสอบสวนข้อเท็จจริงให้แล้วเสร็จภายในเดือนเมษายนนี้เนื่องจาก คสช.กําหนดระยะเวลาไว้ไม่ให้เกิน 1 เดือน
ประเด็นคําถามจากสังคมนอกจากนางรจนา สินที ที่ถูกลงโทษทางวินัยไปแล้ว ยังมีใครเกี่ยวข้องอีกบ้าง ขณะนี้การสอบสวนยังไม่มีหลักฐานเชื่อมโยง แต่คณะกรรมการสืบสวนฯ ยังคงทํางานกันอย่างหามรุ่งหามค่ํา โดยภายในสัปดาห์นี้หากพบว่ามีมูลความผิดจริง เจ้าหน้าที่ที่เกี่ยวข้องอาจจะต้องถูกย้ายออกจากตําแหน่งก่อน เรื่องนี้ก็ว่าไปตามผลสอบข้อเท็จจริง ทั้งนี้ต้องให้ความเป็นธรรมด้วยผู้เกี่ยวข้องด้วย โดยยึดตามพยานหลักฐาน อย่างไรก็ตามแม้ว่าจะไม่ได้มีความเชื่อมโยงในการทุจริต แต่ข้าราชการที่เกี่ยวข้องโดยเฉพาะที่เกี่ยวกับเรื่องของการเบิกเงิน ในฐานะที่ดูแลการเงินการคลังปล่อยให้เรื่องแบบนี้เกิดขึ้น แสดงให้เห็นถึงระบบการทํางานที่หละหลวม ถือเป็นความบกพร่องทางวินัยแน่นอน ส่วนจะร้ายแรงหรือไม่นั้น คณะกรรมการสืบสวนฯ จะสรุปข้อมูลมาให้ เพราะฉะนั้นอย่างน้อยโทษทางวินัยก็ต้องจัดการได้
นายอรรถพล ตรึกตรองในฐานะประธานคณะกรรมการสืบสวนข้อเท็จจริงการทุจริตเงินกองทุนเสมาพัฒนาชีวิตชี้แจงความคืบหน้าว่า ขณะนี้ผู้ที่เข้ามาให้ข้อเท็จจริงมีเฉพาะกลุ่มข้าราชการที่ยังรับราชการอยู่ และในวันที่ 5 เมษายนนี้จะเชิญผู้เกี่ยวข้องที่พ้นจากราชการแล้วเข้ามาให้ข้อมูล รวมถึงนางรจนาฯ ด้วย ส่วนผู้บริหารระดับสูงที่เกี่ยวข้องนั้น ให้ทําการชี้แจงเป็นลายลักษณ์อักษรภายในวันที่ 4 เมษายนนี้
นอกจากนี้ มีประเด็นใหม่เพิ่มเติมคือ พบว่าปี 2547 มีความผิดปกติในการโอนเงิน 1 รายการ และปี 2548 พบความผิดปกติที่ชัดเจนยิ่งขึ้น เนื่องจากมีการโอนเงินเข้าบัญชีของนางรจนา สินทีโอนเงินเข้าบัญชีผู้ที่มียศร้อยตํารวจตรี โอนเงินเข้าบัญชีวัด รวมถึงโอนเงินเข้าบัญชีผู้ที่มีคํานําหน้าว่านาง ซึ่งเป็นไปไม่ได้ที่จะเป็นผู้ได้รับเงินจากกองทุนฯโดยยอดรวมการทุจริตในปี 2548 อย่างไม่เป็นทางการ มีจํานวน 2,915,000 บาทส่วนยอดรวมการทุจริตตั้งแต่ปี 2547 จนถึงปี 2561 มีทั้งสิ้น 110,343,227 บาท
ขณะนี้ คณะกรรมการสืบสวนฯ กําลังตรวจสอบพยานวัตถุอยู่โดยนายการุณ สกุลประดิษฐ์ ปลัดกระทรวงศึกษาธิการ ตั้งนายโอฬาร เก่งรักษ์สัตว์ รักษาการแทน ผอ.สํานักส่งเสริมกิจการการศึกษา เป็นกรรมการสืบสวนฯ เพิ่มเติมโดยจะขนทรัพย์สินทั้งหมดในห้องทํางานของนางรจนาฯ มาตรวจสอบว่ามีความเชื่อมโยงกันอย่างไรบ้าง
●กรณีโครงการ MOENet
นพ.ธีระเกียรติกล่าวว่า กระทรวงการคลังประกาศให้อินเตอร์เน็ตเป็นสาธารณูปโภค และให้มีการแข่งขันกันอย่างเสรี ตั้งแต่ปี 2553 ซึ่งโรงเรียนควรจะเป็นผู้ขอใช้งานอินเตอร์เน็ตเองมาตั้งแต่ตอนนั้นแล้ว ขณะที่ ศธ.จะตรวจสอบว่ามีหลักฐานของการแข่งขันอย่างเสรีรวมถึงเรื่องของราคาที่ถูกต้องหรือไม่ หากไม่มีก็ถือว่าผิด ตลอดจนมีมูลเหตุอย่างอื่นที่ทําให้จงใจทําผิดหรือไม่
โดยข้อสรุปกรณีโครงการ MOENet ให้เสร็จสิ้นภายในวันพุธนี้ (4 เม.ย.61) จากนั้นจะมีการตั้งคณะกรรมการสอบสวนข้อเท็จจริง และได้ข้อสรุปไม่เกินสิ้นเดือนเมษายนนี้เช่นกัน
●กรณีโครงการก่อสร้างศูนย์ศึกษาการเพาะเลี้ยงสัตว์น้ําทะเลสาบสงขลา
นพ.ธีระเกียรติกล่าวว่า พบความผิดปกติใหญ่ ๆ 2 อย่างคือ 1) โครงการเริ่มต้นในปี 2550 และควรจะเสร็จตั้งแต่ปี 2553 แล้ว แต่มาเสร็จในปี 2557 โดยมีการต่อสัญญามาเรื่อย ๆ และมีการแก้ไขสัญญาอีก 6 ครั้ง รวมถึง 2) มีการเบิกเงินล่วงหน้าด้วย
เรื่องนี้ต้องชมเชยคณะทํางานของพล.ท.โกศล ประทุมชาติที่ปรึกษา รมว.ศธ. ในฐานะรองประธานคณะกรรมการอํานวยการขับเคลื่อนแก้ปัญหาทุจริตของกระทรวงศึกษาธิการที่ร่วมตรวจสอบเรื่องดังกล่าวกับคณะกรรมการสืบสวนข้อเท็จจริง ทําให้การสืบสวนรวดเร็วยิ่งขึ้น ซึ่งคณะกรรมการสืบสวนฯ ยืนยันว่าผลการสืบสวนข้อเท็จจริงจะเสร็จสิ้นภายสัปดาห์นี้ จากนั้นคณะกรรมการสอบสวนข้อเท็จจริงจะดําเนินการต่อ ซึ่งจะได้ข้อสรุปภายในสิ้นเดือนหน้า
นายสุเทพ ชิตยวงษ์กล่าวถึงโครงการก่อสร้างศูนย์ศึกษาการเพาะเลี้ยงสัตว์น้ําทะเลสาบสงขลาว่า หลังจากการตรวจสอบข้อเท็จจริงเสร็จสิ้น หากพบว่ามีมูลความผิดที่เกี่ยวข้องกับข้าราชการหรือเจ้าหน้าที่ในสังกัดสํานักงานคณะกรรมการการอาชีวศึกษา (สอศ.) จะดําเนินการให้ออกจากราชการไว้ก่อนทันที
●กรณี ผอ.โรงเรียนสามเสนวิทยาลัยเรียกรับสินบน
ความคืบหน้าขณะนี้ ประธานกรรมการสืบสวนข้อเท็จจริงแจ้งให้ พล.ท.โกศล ประทุมชาติ รับทราบแล้วว่าผลการสอบเบื้องต้นพบว่าผิดวินัยร้ายแรงจริง ขณะนี้อยู่ระหว่างเขียนผลสอบฯ อยู่ โดยเรื่องยังไม่ถึงคณะกรรมการศึกษาธิการกรุงเทพมหานคร
อย่างไรก็ตาม มาตรการป้องกันและปราบปรามทุจริตฯ ของ คสช.กําหนดว่า หากมีมูลความผิดวินัยร้ายแรงจริง และเมื่อนายบุญรักษ์ ยอดเพชร เลขาธิการ กพฐ.ในฐานะหัวหน้าส่วนราชการ รับทราบอย่างเป็นทางการแล้ว สามารถสั่งให้ออกจากราชการไว้ก่อนได้ทันที เนื่องจากเป็นกรณีที่อยู่ในความสนใจของสังคม โดยคณะกรรมการศึกษาธิการกรุงเทพมหานครจะมีการพิจารณาลงโทษวินัยร้ายแรงต่อไป
นายบุญรักษ์ ยอดเพชรกล่าวว่าเพิ่มเติมว่า ขณะนี้มีกรณีทุจริตหรือการกระทําความผิดเกี่ยวกับการเงินอีกหลายเรื่อง ซึ่งในส่วนกลางมีการกรรมการสอบวินัยร้ายแรงไปแล้ว 41 ราย และมีกลุ่มที่ถูกตั้งกรรมการสอบวินัยไม่ร้ายแรง 9 ราย คาดว่าภายในสัปดาห์นี้จะสรุปได้ว่าใครจะถูกให้ย้ายออกจากตําแหน่งหรือให้ออกจากราชการไว้ก่อน ในส่วนของเขตพื้นที่การศึกษา สัปดาห์นี้จะมีการดําเนินการทั้งหมดและรายงานให้ ผอ.สํานักงานเขตพื้นที่การศึกษาที่เกี่ยวข้องทราบ และใช้อํานาจหน้าที่ของ ผอ.เขตฯ ดําเนินการตามมาตรการของ คสช.ต่อไป
●กรณีการก่อสร้างหลังคาคลุมลานอเนกประสงค์ หรือโดม 11 โรงเรียนในพื้นที่สามจังหวัดชายแดนภาคใต้
นพ.ธีระเกียรติกล่าวว่า ขณะนี้มีการสอบสวนฯ บุคคลที่เกี่ยวข้องในพื้นที่ชายแดนภาคใต้ และได้ถูกย้ายออกไปจากพื้นที่แล้ว โดยคณะกรรมการที่เข้าไปสืบสวนฯ และสอบข้อเท็จจริงยืนยันตรงกันว่า จะทําตามมาตรการของ คสช.อย่างเคร่งครัด
●กรณีโครงการกล้องวงจรปิดโรงเรียนในจังหวัดชายแดนภาคใต้
นพ.ธีระเกียรติกล่าวว่า ขณะนี้เรื่องถึงพล.อ.ประยุทธ์ จันทร์โอชา นายกรัฐมนตรีเรียบร้อยแล้ว โดยอยู่ระหว่างตั้งคณะกรรมการพิจารณาสอบสวนข้อเท็จจริง เนื่องจากมีความเกี่ยวข้องกับหลายฝ่าย
●กรณี สกสค. ซื้อตั๋วสัญญาใช้เงินกับบริษัท บิลเลี่ยน อินโนเวเทด กรุ๊ป จํากัด
เมื่อวันที่ 15 มีนาคมที่ผ่านมา ฝ่ายเอกชนถูกศาลพิพากษาลงโทษฐานร่วมกันใช้ตั๋วเงินปลอม ให้จําคุกคนละ 10 ปีและริบของกลางแล้ว และในส่วนของ ศธ. ขอเรียนชี้แจงให้ทราบว่าในการประชุมคณะกรรมการ สกสค.ครั้งล่าสุด เรื่องคดีอาญาจบหมดทุกเรื่องแล้ว ส่วนการลงโทษทางวินัยมีการไล่ออกไปหมดแล้วเช่นกัน ด้านทางแพ่งขณะนี้ สกสค. ได้ขอให้อัยการสูงสุดฟ้องแพ่งเรียกค่าเสียหายอยู่ ตลอดจนมีการตั้งคณะกรรมการสอบข้อเท็จจริงความรับผิดทางละเมิด ซึ่งเมื่อสอบสวนฯ เสร็จเรียบร้อยแล้วจะมีการชี้มูลความผิดกรรมการทุกคน แต่ยังไม่ได้ระบุสัดส่วนที่ต้องชดใช้มา ทําให้ผลการสอบละเมิดยังไม่สมบูรณ์ ตนจึงสั่งการให้ดําเนินการต่อให้เสร็จ และถือว่ากรณีบริษัท บิลเลี่ยนฯ จบสิ้นกระบวนการทุกอย่างแล้ว
นายพินิจศักดิ์ สุวรรณรังค์กล่าวว่า คณะกรรมการสอบข้อเท็จจริงได้รายงานภาพรวมในที่ประชุมว่ากรรมการ สกสค.ที่เกี่ยวข้องในขณะนั้น จะต้องรับผิดและชดใช้ค่าเสียหาย ซึ่งมีส่วนที่จะต้องดําเนินการต่อคือการกําหนดว่าแต่ละคนมีสัดส่วนการชดใช้อย่างไร โดยกําลังเร่งดําเนินการอยู่
นพ.ธีระเกียรติ กล่าวย้ําด้วยว่า ขณะนี้คดีใหญ่ ๆ ที่อยู่ในความสนใจของประชาชน ศธ.จัดการด้วยมาตรการป้องกันและปราบปรามทุจริตฯ ของ คสช.ทําให้สามารถเร่งรัดให้การทํางานเสร็จโดยเร็ว และช่วยทําให้ค้นพบความจริงว่าต้องมีขั้นตอนชั้นสืบสวนก่อนซึ่งใช้เวลานานมาก เมื่อสืบสวนเสร็จจึงจะมีการสอบสวนข้อเท็จจริงต่อไป ขณะที่กรรมการสืบสวนข้อเท็จจริงและกรรมการสอบสวนข้อเท็จจริงต้องเป็นคนละชุดกัน ทั้งนี้ตนได้กําชับคณะกรรมการสืบข้อเท็จจริงว่าต้องลงหาข้อมูลด้วย ไม่ใช่รอรับรายงานเพียงอย่างเดียว
ทั้งนี้ การสืบสวนข้อเท็จจริงตามคําสั่งของมาตรการป้องกันและปราบปรามทุจริต คสช.ใช้คําว่าสอบข้อเท็จจริงเบื้องต้น โดยให้ใช้เวลาภายใน 7 วัน และกระบวนการสอบสวนข้อเท็จจริงต้องเสร็จสิ้นภายใน 4 สัปดาห์ โดยเฉพาะเรื่องที่อยู่ในความสนใจของประชาชน ขณะที่การเลือกตัวกรรมการสืบสวนฯ และกรรมการสอบสวนฯ ก็ต้องพิจารณาอย่างรอบคอบเหมาะสมกับความสามารถด้วย ถือเป็นบทเรียนของฝ่ายการเมืองที่ได้รู้ว่ากระบวนการสอบข้อเท็จจริงมีขั้นตอนแบบนี้ หากจะทําให้เร็วก็ต้องเข้าใจและไปดูว่าจะเร่งขั้นตอนไหนได้บ้าง
"วันนี้เป็นวันครบรอบ 126 ปี ของกระทรวงศึกษาธิการ ผมอยากให้ความมั่นใจว่า ตราบใดที่ผู้บริหารชุดนี้ยังอยู่ กระทรวงศึกษาธิการต้องสะอาดขึ้นอย่างแน่นอน กระทรวงของเราถือเป็นครูบาอาจารย์ที่ต้องไปสอนเด็ก เราต้องเป็นตัวแทนของความโปร่งใส อยากให้เข้าใจว่าที่ผ่านมาเป็นปีที่เราจับทุจริตได้มากที่สุด และผมกล้ายืนยันว่าไม่มีการโกง มีแต่การจับโกง ซึ่งข้าราชการทุกฝ่ายต่างร่วมมือกันเต็มที่ เรื่องนี้สามารถให้ความมั่นใจกับประชาชนได้"นพ.ธีระเกียรติกล่าว
Writtenปารัชญ์ ไชยเวช
Photo Creditปกรณ์ เรืองยิ่ง,นวรัตน์ รามสูต
Rewriter/Editorบัลลังก์ โรหิตเสถียร